Diari Oficial de la Generalitat Valenciana


Sumari del DOGV 9736, del 30-11-2023 (2023/11840)

RESOLUCIÓ de 9 de novembre de 2023, del Servei Territorial d'Indústria, Energia i Mines d'Alacant, per la qual s'atorga a IM2 Energía Solar Proyecto 2, SL, autorització d'implantació en sòl no urbanitzable, autorització administrativa prèvia, autorització administrativa de construcció i aprovació del pla de desmantellament i restauració del terreny i l'entorn afectat per a una central fotovoltaica, situada al Pinós, de potència instal·lada 4,2 MW, denominada PSF IM2 Jumilla, incloent-hi la infraestructura d'evacuació d'ús exclusiu, i es declara, en concret, la utilitat pública d'esta infraestructura d'evacuació. ATALFE/2020/56.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9736

Data del DOGV
:   30-11-2023

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2023/11569


Data del document
:   09-11-2023

Organisme emissor
:   Conselleria d'Innovació, Indústria, Comerç i Turisme

Tipus de document
:   Resolució

Descriptors 

:   * Conselleria de Innovación, Industria, Comercio y Turismo
    * Conselleria d'Innovació, Indústria, Comerç i Turisme
    * empresa privada

RESOLUCIÓ de 9 de novembre de 2023, del Servei Territorial d'Indústria, Energia i Mines d'Alacant, per la qual s'atorga a IM2 Energía Solar Proyecto 2, SL, autorització d'implantació en sòl no urbanitzable, autorització administrativa prèvia, autorització administrativa de construcció i aprovació del pla de desmantellament i restauració del terreny i l'entorn afectat per a una central fotovoltaica, situada al Pinós, de potència instal·lada 4,2 MW, denominada PSF IM2 Jumilla, incloent-hi la infraestructura d'evacuació d'ús exclusiu, i es declara, en concret, la utilitat pública d'esta infraestructura d'evacuació. ATALFE/2020/56. [2023/11327]  
  
  
Antecedents  
Primer. Sol·licitud  
IM2 Energía Solar Proyecto 2, SL, mitjançant representant degudament acreditat, va presentar instància davant el registre telemàtic de la Generalitat Valenciana, en data 23 d'octubre de 2020, amb núm. de registre GVRTE - 2020/1570182, en la qual sol·licita autorització d'implantació en sòl no urbanitzable, autorització administrativa prèvia, autorització administrativa de construcció i l'aprovació del pla de desmantellament i restauració del terreny i l'entorn afectat, relatius a una central de producció d'energia elèctrica de tecnologia fotovoltaica, denominada «PSF IM2 Jumilla», de potència nominal 4,4 MWn i potència dels mòduls fotovoltaics de 4,57378 MWp, per a situar al terme municipal del Pinós (Alacant), incloent-hi la seua infraestructura d'evacuació exclusiva i la declaració d'utilitat pública, en concret, d'esta. També s'ha sol·licitat expressament l'obtenció dels títols habilitants per a l'afecció de vies pecuàries.  
Segons les característiques i la ubicació de la instal·lació sol·licitada, esta està sotmesa al procediment integrat d'autorització de centrals fotovoltaiques que s'emplaçaran sobre sòl no urbanitzable establit pel Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica (d'ara en avant, Decret llei 14/2020). Per a la tramitació d'esta, s'incoa per part del Servei Territorial d'Indústria, Energia i Mines d'Alacant (d'ara en avant, STIEMA) l'expedient ATALFE/2020/56.  
Consta en l'expedient la justificació de l'ingrés de la taxa administrativa corresponent en data 8 de gener de 2021.  
Es va efectuar requeriment d'esmena de la documentació presentada en data 13 de juliol de 2021. El promotor va respondre amb l'aportació de la documentació requerida.  
Amb data 23 d'agost de 2020, en vista de la documentació presentada, s'acorda l'admissió a tràmit per l'esmentat Servei Territorial de la sol·licitud d'autorització per a la instal·lació de producció d'energia elèctrica de 4,585 MW de potència instal·lada, segons definició vigent en eixe moment, promoguda per IM2 Energía Solar Proyecto 2, SL, situada al Pinós, província d'Alacant, únicament als efectes del que s'estipula en l'article 1.1 del Reial decret llei 23/2020, de 23 de juny, pel qual s'aproven mesures en matèria d'energia i en altres àmbits per a la reactivació econòmica.  
Segon. Informació pública  
La sol·licitud d'autorització administrativa de la instal·lació i la sol·licitud de declaració d'utilitat pública, en concret, juntament amb la documentació presentada, han sigut objecte d'informació pública durant el termini de trenta (30) dies, als efectes previstos en l'article 23 del Decret llei 14/2020, en l'article 144 del Reial decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica, en els següents mitjans:  
  
- el Diari Oficial de la Generalitat Valenciana de data 16 de setembre de 2021,  
- el Butlletí Oficial de la Província d'Alacant de data 7 de setembre de 2021 i  
- el diari Información, de data 21 de setembre de 2021.  
L'STIEM d'Alacant, en virtut de l'article 23 del Decret llei 14/2020, va remetre a l'Ajuntament del Pinós, per a exposar-les en el tauler d'anuncis, pel mateix període de temps, la sol·licitud d'autorització i la de reconeixement, en concret, d'utilitat pública esmentada, juntament amb la relació concreta i individualitzada dels béns i drets afectats pel projecte a l'efecte de poder iniciar posteriorment el procediment d'expropiació forçosa del ple domini o per a la imposició de servitud de pas d'energia elèctrica, requerint que se li remeta diligència acreditativa de l'exposició una vegada finalitzat el termini corresponent, les quals consten en l'expedient. L'anunci ha sigut publicat en el tauler de la seu electrònica de l'Ajuntament del Pinós.  
  
De la mateixa manera, es va traslladar esta sol·licitud de reconeixement, en concret, d'utilitat pública, a les persones que consten com a titulars dels béns i drets afectats. Es va intentar la notificació a algunes de les persones afectades, però esta no es va poder practicar, per la qual cosa, de conformitat amb el que es disposa en l'article 44 de la Llei 39/2015, d'1 d'octubre, del procediment administratiu comú de les administracions públiques, es va fer pública la notificació en extracte d'este acte administratiu mitjançant anunci en el Butlletí Oficial de l'Estat, de data 22 d'octubre de 2021.  
Així mateix, es posa la documentació a la disposició del públic en general en la seu electrònica de la Generalitat, en el lloc web https://cindi.gva.es/es/web/energia/informacion-publica (en castellà) i https://cindi.gva.es/va/web/energia/informacion-publica (en valencià).  
La documentació aportada, que es va sotmetre a informació pública, és la següent:  
- Projecte de parc fotovoltaic PSF IM2 Jumilla, de data març de 2021.  
- Projecte de línia aèria d'evacuació 20 kV per a PSF IM2 Jumilla, de data 20 de juliol de 2021.  
- Separates del projecte.  
- Document d'afeccions ambientals.  
- Estudi d'integració paisatgística.  
- Memòria del compliment dels criteris que establix el DL 14/2020.  
  
- Pla de desmantellament de la instal·lació i de restauració del terreny i entorn afectat, que inclou la memòria i el pressupost degudament justificat.  
- Llista de béns i drets afectats que es consideren d'expropiació necessària.  
Tercer. Al·legacions  
D'acord amb la documentació que obra en l'expedient, durant el tràmit d'informació pública s'han presentat dues al·legacions. La primera, en data 14 de setembre de 2021, per part d'Heliades Fotovoltaica 1, SL, i la segona, en data 7 d'octubre de 2021, per una persona física.  
  
Estes al·legacions han sigut contestades per escrit i notificades, de conformitat amb l'article 83 de la Llei 39/2015, d'1 d'octubre, del procediment administratiu comú de les administracions públiques, als al·legants, sent o no interessats en el procediment. En ambdós casos, a causa d'informes desfavorables rebuts, la línia original d'evacuació de la planta solar fotovoltaica IM2 Jumilla va ser substituïda per una altra línia d'evacuació alternativa sobre la qual no consten afeccions a les finques dels al·legants.  
Quart. Condicionats  
Segons el procediment reglamentàriament establit, a fi que en el termini de trenta (30) dies presentaren la conformitat o oposició a l'autorització sol·licitada i emeteren, si procedira, els condicionats tècnics oportuns al projecte tècnic de la instal·lació, es van remetre les separates corresponents del projecte a les administracions, els organismes i les empreses de servei públic o d'interés general, els béns o els drets al càrrec de les quals pogueren ser afectats per esta; es van rebre els informes següents, amb el resultat que, en síntesi, es detalla:  
  
1. Informe del Servei Territorial d'Obres Públiques d'Alacant de la Direcció General d'Obres Públiques, Transport i Mobilitat, de data 28 d'octubre de 2021, en el qual s'informa de l'afectació d'este a la zona de protecció de la carretera, zona que, en el cas de la CV-83, per tractar-se d'una carretera de la xarxa bàsica, abasta un espai de 50 metres mesurats des de l'aresta exterior de la calçada (art. 33.3 de la Llei 6/1991, de 27 de març, de carreteres de la Comunitat Valenciana).  
El promotor manifesta conformitat amb l'informe en data 8 de novembre de 2021.  
2. Informe de la Direcció General d'Obres Públiques, Transport i Mobilitat, de data 11 de novembre de 2021, amb sentit desfavorable, que indica que la zona de protecció de la carretera CV-83 abasta un espai limitat per dues línies situades a cinquanta metres (50 m), mesurats des de l'aresta exterior de la calçada més pròxima. L'encreuament de la línia de mitjana tensió d'evacuació de la PSFV IM2 Jumilla amb la carretera CV-83 ha de ser perpendicular i soterrada per davall de la rasant de la carretera. Només es permetran paral·lelismes de la línia de mitjana tensió fora de la zona de protecció de la carretera.  
El promotor manifesta conformitat amb l'informe en data 20 de desembre de 2021.  
3. Informe de la Direcció General de Medi Natural i Avaluació Ambiental, de data 30 de desembre de 2021, en el qual s'indica que en els terrenys de la planta no hi ha afecció a terreny forestal, vies pecuàries ni espai natural protegit. Es recomana informar els titulars d'un vedat de caça del canvi d'ús del sòl. La tanca perimetral prevista per a la instal·lació s'haurà d'ajustar al que es disposa en l'article 3.2.a del Decret 178/2005, de 18 de novembre, del Consell de la Generalitat, pel qual s'establixen les condicions de les tanques en el medi natural i dels tancaments cinegètics.  
La línia d'evacuació afecta la via pecuària de la carrerada del Salobrar, per a la qual serà necessari sol·licitar les autoritzacions d'ocupació necessàries segons la Llei 3/2014, d'11 de juliol, de la Generalitat, de vies pecuàries de la Comunitat Valenciana. També afecta la zona de protecció d'avifauna per línies elèctriques inclosa en la Resolució, de 6 de juliol de 2021, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'amplien les zones de protecció de l'avifauna contra la col·lisió i electrocució, per la qual cosa haurà de complir amb les prescripcions tècniques i mesures de prevenció descrites en l'article 6 i 7 del Reial decret 1432/2008, de 29 d'agost, pel qual s'establixen mesures per a la protecció de l'avifauna contra la col·lisió i l'electrocució en línies elèctriques d'alta tensió.  
  
El promotor manifesta conformitat amb l'informe en data 7 de gener de 2022.  
4. Informe del Servei de Gestió Territorial, de data 3 de novembre de 2021, en el qual es conclou que la instal·lació de la planta solar fotovoltaica no es troba afectada per risc d'inundació i altres qüestions de caràcter territorial i es considera compatible quant a la instal·lació de la planta solar en les dues parcel·les analitzades. No obstant això, respecte a la línia d'evacuació de la planta solar, es considera no compatible fins que es justifiquen els aspectes determinats en els apartats anteriors, segons les consideracions exposades, atenent les determinacions normatives del Pla d'acció territorial de caràcter sectorial sobre prevenció del risc d'inundació a la Comunitat Valenciana i de les cartografies d'ordenació del territori.  
El promotor contesta, en data 24 de novembre de 2021, indicant que «Atesa la incompatibilitat raonada en l'informe i la impossibilitat per normatives de connexió elèctrica, del canvi en la connexió atorgada per l'empresa distribuïdora per a aprofitar les línies pròximes existents, este promotor manifesta la seua intenció de modificar el projecte de línia, presentant-ne un modificat, per al soterrament de la línia buscant el màxim aprofitament dels camins públics disponibles. La modificació del traçat i la condició de la línia es presentarà una vegada coneguts i tinguts en compte tots els informes sectorials».  
  
5. Informe del Servei d'Infraestructura Verda i Paisatge, de data 16 de novembre de 2021, que requerix l'esmena de la documentació presentada.  
El promotor respon a l'informe en data 4 de gener de 2022, indicant que procedix a esmenar la documentació.  
Els següents organismes no han contestat a la sol·licitud efectuada: Ajuntament del Pinós, i-DE i Telefónica, SA, per la qual cosa, transcorregut el termini concedit, s'entén que no hi ha cap objecció a les autoritzacions.  
Cinqué. Adaptació a condicionats  
A causa dels condicionants indicats pels diferents organismes, el promotor presenta projecte modificat de la instal·lació en data 21 de juny de 2022. Com que les modificacions es consideren substancials, conforme a l'article 115.3 del Reial decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica, per la variació del traçat de la línia d'evacuació, s'ha de fer nova informació pública del projecte, a més de les consultes corresponents als òrgans afectats per a la modificació realitzada.  
  
Sisé. Segona informació pública  
La sol·licitud d'autorització administrativa de la instal·lació i la sol·licitud de declaració d'utilitat pública, en concret, juntament amb la documentació presentada, han sigut objecte d'informació pública durant el termini de quinze (15) dies, als efectes previstos en l'article 23 del Decret llei 14/2020 i en l'article 144 del Reial decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica en els següents mitjans:  
  
- el Diari Oficial de la Generalitat Valenciana de data 21 d'octubre de 2022,  
- el Butlletí Oficial de la Província d'Alacant de data 11 d'octubre de 2022 i  
- el diari Información de data 21 d'octubre de 2022.  
L'STIEM d'Alacant, en virtut de l'article 23 del Decret llei 14/2020, va remetre a l'Ajuntament del Pinós, per a exposar-les en el tauler d'anuncis, pel mateix període de temps, la sol·licitud d'autorització i la de reconeixement, en concret, d'utilitat pública esmentada, juntament amb la relació concreta i individualitzada dels béns i drets afectats pel projecte a l'efecte de poder iniciar posteriorment el procediment d'expropiació forçosa del ple domini o per a la imposició de servitud de pas d'energia elèctrica, requerint que se li remeta diligència acreditativa de l'exposició una vegada finalitzat el termini corresponent, les quals consten en l'expedient. L'anunci ha sigut publicat en el tauler de la seu electrònica de l'Ajuntament del Pinós.  
  
De la mateixa manera, es va traslladar esta sol·licitud de reconeixement, en concret, d'utilitat pública, a les persones que consten com a titulars dels béns i drets afectats. Es va intentar la notificació a algunes de les persones afectades, però no es va poder practicar, per la qual cosa, d'acord amb el que es disposa en l'article 44 de la Llei 39/2015, d'1 d'octubre, del procediment administratiu comú de les administracions públiques, es va fer pública la notificació amb un extracte d'este acte administratiu, mitjançant un anunci en el Boletín Oficial del Estado el 20 de desembre de 2022.  
Així mateix, es posa la documentació a la disposició del públic en general en la seu electrònica de la Generalitat, en el lloc web https://cindi.gva.es/es/web/energia/informacion-publica (en castellà) i https://cindi.gva.es/va/web/energia/informacion-publica (en valencià).  
La documentació aportada, que es va sotmetre a informació pública, és la següent:  
- Projecte bàsic de planta fotovoltaica connectada a xarxa amb una potència instal·lada de 4,8906 MWp - 4,2 MWn i denominada «PSF IM2 Jumilla» de data 20 de juny de 2022.  
- Projecte modificat de línia subterrània 20 kV per a evacuació de l'energia generada en planta fotovoltaica connectada a xarxa amb una potència instal·lada de 4,8906 MWp - 4,2 MWn i denominada «PSF IM2 Jumilla», de data 3 de juny de 2022.  
- Projecte de centre de seccionament per a evacuació d'energia de la planta solar fotovoltaica PSF IM2 Jumilla al Pinós (Alacant), de data 3 de juny de 2022.  
- Projecte de LASMT 20 kV per a evacuació d'energia de la planta solar fotovoltaica PSF IM2 Jumilla al Pinós (Alacant), de data 3 de juny de 2022.  
- Separates del projecte.  
- Estudi d'integració paisatgística.  
- Memòria del compliment dels criteris que establix el DL 14/2020.  
  
- Pla de desmantellament de la instal·lació i de restauració del terreny i entorn afectat, que inclou la memòria i el pressupost degudament justificat.  
- Llista de béns i drets afectats que es consideren d'expropiació necessària.  
Seté. Al·legacions de la segona informació pública  
D'acord amb la documentació que obra en l'expedient, durant el tràmit d'informació pública s'ha presentat una al·legació, en data 21 de novembre de 2022, per una persona física. En data 12 de juliol de 2023, s'aporta escrit en el qual desistix d'esta al·legació per acord amb el promotor.  
Huité. Condicionats de la segona informació pública  
Durant la instrucció del procediment es van remetre separates a les diferents administracions públiques, organismes o empreses de servei públic o de serveis d'interés general amb béns o drets a càrrec seu afectats per la instal·lació, per tal que en el termini de quinze dies presentaren la seua conformitat o oposició, amb el resultat següent:  
1. Informe de REDEXIS, de data 16 de novembre de 2022, en el qual confirmen l'existència d'afecció al gasoducte ELALGUE, per treballs d'instal·lació d'un parc fotovoltaic i les seues línies d'evacuació al terme municipal del Pinós i establixen el següent condicionat:  
  
«Condicions generals:  
1. Amb una setmana d'antelació a l'inici de qualsevol treball a menys de 10 metres del gasoducte (i a menys de 300 metres en cas de voladures), l'afectant haurà de posar-se en contacte per escrit amb REDEXIS.  
REDEXIS assignarà una persona encarregada de la vigilància de les obres per a garantir que en cap moment es fan treballs que puguen afectar la seguretat i integritat de les instal·lacions. En cas d'iniciar les obres sense deixar constància de l'avís d'inici d'obra, REDEXIS es reserva el dret de paralitzar les obres, efectuar quants treballs estime oportú de reparació de la conducció a càrrec de l'afectant i denunciar este incompliment davant l'Administració.  
2. Tots els treballs que s'hagen de fer en la zona d'actuació referits a la xarxa de gas s'hauran de realitzar en presència del personal de REDEXIS assignat a la vigilància i supervisió de l'obra i en jornada de treball habitual d'este personal.  
3. Els treballs de supervisió per part del personal de Redexis s'hauran de facturar a l'afectant a raó de 400 € / dia de treball (IVA no inclòs).  
  
4. Durant l'execució dels treballs objecte de l'afecció plantejada, estes condicions generals, així com les condicions particulars que puguen establir-se, han de romandre a peu d'obra en tot moment, i podran ser sol·licitades a l'encarregat o responsable de l'obra pel personal de REDEXIS assignat per a la vigilància.  
5. El replanteig de la traça del gasoducte, que haurà de realitzar-se obligatòriament amb anterioritat a qualsevol activitat que l'afecte, es realitzarà amb mitjans electrònics aportats per l'afectant, complementats amb sondatges manuals si així es requerix. Els documents gràfics que s'utilitzen a tal fi tindran solament un caràcter orientatiu.  
6. El traçat del gasoducte s'entatxarà segons dues línies paral·leles a l'eix de la canonada i a una distància mínima de dos metres d'este, i entre les tatxes s'haurà de disposar d'elements de senyalització (cintes reflectores, balises, etc.), que delimiten la zona prohibida. Dins d'esta zona de salvaguarda no podrà intervindre cap mena de màquina excavadora i, excepte autorització expressa, no es podran efectuar encreuaments amb sistemes mecànics de perforació.  
7. Està expressament prohibit efectuar qualsevol tipus de replanteig, moviment de terres, excavació o qualsevol altre treball, si prèviament no s'ha localitzat i identificat la instal·lació de gas.  
8. Totes les obres, incloent-hi les de protecció i senyalització, que consten en el projecte aprovat s'hauran de fer per compte i càrrec de l'afectant.  
9. Tots els treballs i materials vinculats amb l'afecció plantejada seran a càrrec de l'afectant, incloent-hi els treballs d'enginyeria en cas de ser necessària.  
10. Durant la realització de les obres queda terminantment prohibida la circulació indiscriminada de vehicles, així com l'apilament de material sobre instal·lacions de REDEXIS.  
11. Tant els camins d'obra com els passos definitius que travessen les xarxes de gas s'hauran de protegir mitjançant llosa de formigó armat, segons el procediment indicat per a cada cas. Esta protecció tindrà una longitud igual a l'amplària de la calçada del camí, incrementada en un metre a cada costat.  
12. Els desmunts que es projecte fer amb explosius a una distància inferior a 300 metres del gasoducte hauran de comptar amb una autorització especial de l'organisme de l'Administració competent, la qual es basarà en un estudi previ de vibracions que haurà de dur a terme una empresa especialitzada. Este estudi haurà de garantir que en cap moment la velocitat de les partícules en l'emplaçament del gasoducte supera els 30 mm/s. Les mesures es prendran a una distància mínima de 10 metres respecte al gasoducte.  
13. Els elements exteriors de la instal·lació (fins i tot la banda de senyalització) que resulten afectats per les obres s'hauran de reinstal·lar en aquells punts que indique el representant de REDEXIS. Si la conducció o el cable del telecomandament, si és el cas, hagueren de descobrir-se, s'asseguraran les parets de la rasa mitjançant apuntalament i es prendran les mesures oportunes (apuntalament, fitació, etc.) que garantisquen la indeformabilitat i defensa contra colps o qualsevol altre tipus d'accions.  
14. Durant les operacions de compactació de terreny que es pogueren fer al voltant de la canonada s'haurà d'evitar, en la mesura que siga possible, l'ús de vibradors en distàncies inferiors a 10 metres de la xarxa de gas.  
15. Els treballs d'afecció a la canalització de gas s'hauran de caracteritzar per la seguretat i  
la preservació de l'entorn i del medi ambient.  
16. Acabats els treballs, l'afectant haurà de garantir que estos s'han executat d'acord amb este condicionat, acreditant tal circumstància mitjançant l'aportació dels mitjans necessaris per a això.  
17. Quan concloguen les obres projectades, s'haurà d'entregar al personal de REDEXIS encarregat de la vigilància de l'obra plans de detall «as-built» de les proteccions mecàniques instal·lades en la xarxa de gas, així com de la situació respecte a les obres previstes. Estos plans s'hauran d'elaborar a partir dels plans «as-built» inicials proporcionats per REDEXIS.  
18. REDEXIS declina tota responsabilitat pels danys que puguen produir-se en les noves instal·lacions autoritzades a conseqüència de qualsevol actuació d'operació i manteniment.  
19. L'autorització d'una actuació que puga afectar les xarxes de gas de REDEXIS no suposa una renúncia o minoració a la zona de servitud de la conducció ni esta es responsabilitza de qualsevol dany que poguera patir el que ha executat l'afectant o dels danys personals o materials a tercers generats per esta actuació abans, durant o amb posterioritat a l'execució.  
20. Si REDEXIS detectara indicis d'haver-se deteriorat la conducció o les instal·lacions auxiliars durant les obres per incompliment total o parcial del condicionat, REDEXIS es reserva el dret a efectuar quantes proves estime oportú per a comprovar la integritat de la canonada, així com de les seues instal·lacions i proteccions complementàries.  
Totes eixes proves (sondatges, proves d'estat de revestiment, ovalització, mesurament de la protecció catòdica, etc.) seran a càrrec de l'afectant.  
21. Tots els danys, les avaries o els desperfectes que s'ocasionen al gasoducte i les instal·lacions complementàries, siga per causa de les obres o el seu establiment definitiu, seran de la sencera responsabilitat de l'afectant, fins i tot les derivades d'un eventual tall del subministrament de gas. Per a respondre davant tots estos casos, l'afectant haurà de mantindre durant les obres una assegurança de responsabilitat civil per un valor d'almenys 600.000 euros.  
22. REDEXIS es reserva el dret de sol·licitar la presentació d'un aval a primer requeriment segons format facilitat per REDEXIS. La quantitat garantida no podrà ser inferior a 3.000 euros excepte justificació suficient.  
23. Estes condicions són vàlides per a un període d'un any, a comptar de la data de l'emissió, tenint en compte que, transcorregut este termini, es consideren caducades i sense cap efecte, i l'afectant haurà de sol·licitar un condicionat nou.  
24. En el cas de detectar qualsevol imprecisió o variació en la informació facilitada, REDEXIS es reserva el dret de verificar-la mitjançant visites a camp o qualssevol altres actuacions que es consideren necessàries a tals efectes.  
25. Qualsevol ampliació de l'afecció inicialment sol·licitada o autoritzada haurà de ser motiu d'autorització expressa per escrit per part de REDEXIS.  
26. En cas de produir-se alguna incidència en les nostres instal·lacions, s'haurà d'informar immediatament la central d'avisos de REDEXIS.  
Condicions particulars:  
1. Tot el traçat de la xarxa de gas que es veja afectat per l'actuació s'haurà de protegir d'acord amb les indicacions del personal de vigilància de REDEXIS.  
2. D'acord amb la informació disponible que ha sigut facilitada per l'afectant, s'haurà de respectar les següents indicacions:  
- Localització de la canonada mitjançant detector i/o realització de sondatges en presència de REDEXIS en els punts d'afecció a la xarxa de gas, per a precisar la ubicació i profunditat exactes a les quals discorre la canalització.  
- En els trams de la xarxa de gas que hagen pogut quedar descoberts, i a criteri de REDEXIS, es prendran les mesures oportunes per a assegurar que el revestiment de la canonada no ha sigut danyat. Abans del tapament, s'hauran de reparar tots els defectes d'este revestiment i, en tots els casos, protegir la conducció amb manta antiroca.  
Els costos d'estes operacions es repercutiran a l'afectant.  
- En el cas d'existir i veure's afectada la protecció addicional original de la canonada, esta haurà de restituir-se amb els mateixos requisits que l'existent.  
- En les zones d'encreuament i/o paral·lelisme, hauran de respectar-se les distàncies mínimes i condicions tècniques establides en els plans adjunts PTEGT-LIN-OC-021-(1/3), (2/3) i (3/3), i s'haurà d'interposar, en cas de no poder haver-hi les distàncies marcades com a recomanades, una protecció adequada entre les dues canalitzacions, que consistirà en plaques de material ceràmic massís, goma sintètica o cautxú, tela asfàltica o un altre material de similars característiques mecàniques, dielèctriques i aïllants.  
- Es requerirà un informe favorable per una empresa especialitzada sobre les possibles interferències elèctriques amb el nostre gasoducte en el cas de sobretensions, induccions i connexió a terra amb les seues mesures correctores en cas necessari. Els costos d'este estudi, així com la implantació de les mesures correctores que se'n deriven, seran a càrrec del peticionari.  
- Així mateix, en la zona d'afecció, s'instal·laran equips de televigilància i telecontrol de la protecció catòdica en cada punt d'encreuament. Els models d'estos equips seran els recomanats per la PROPIETAT. Tots els costos tant de l'estudi com de la implantació de les mesures correctores i dels equips de telegestió que se'n deriven seran a càrrec del peticionari.  
- La tanca perimetral no podrà instal·lar-se a menys de 2 metres des de la traça del gasoducte, de tal manera que permeta la maniobra de qualsevol tipus de maquinària que es requerisca per a fer qualsevol tipus d'intervenció sobre el gasoducte. Es garantirà la servitud de pas al gasoducte d'acord amb els plans PTEGT-LIN AF-001 (2 de 3). Esta tanca haurà de garantir en tot moment el pas lliure del personal de REDEXIS en les seues visites mensuals de manteniment.  
- Prohibició d'efectuar treballs de remoció de terres o similars a una profunditat superior a 50 centímetres dins de la franja situada a 2 metres a cada costat de la traça de la xarxa de gas.  
- Prohibició de plantar arbres i arbustos a una distància inferior a 2 metres del gasoducte.  
- S'haurà de garantir en tot moment l'estabilitat dels talussos de les rases realitzades, amb les obres de reforç que resulten necessàries, de manera que no es comprometa la seguretat de la xarxa de gas.  
- Estarà totalment prohibit l'apilament de materials en l'entorn del traçat de la xarxa de gas a una distància inferior a cinc metres a banda i banda de la traça.  
- Estarà prohibit el pas de vehicles pesants per damunt de la traça de la xarxa de gas. En cas de requerir-se este pas, es tractarà com a encreuaments especials i, per tant, es protegirà mitjançant xapa o llosa de formigó segons especificacions tècniques corresponent al pla YACBD-SVQ-FE-681.  
- Les lloses de formigó armat s'hauran d'executar, si és el cas, com a lloses contínues i amb característiques constructives anàlogues a les especificades en el pla PTEGT-LINOC-024, que s'adjunta.  
- S'hauran de reubicar totes les fites de senyalització, els respiradors i les preses de potencial que pogueren veure's afectats per les obres, mantenint-ne la funcionalitat.»  
El promotor manifesta conformitat amb l'informe en data 23 de novembre de 2022.  
2. Informe de la Direcció General d'Obres Públiques, Transports i Mobilitat Sostenible, de data 10 de novembre de 2022, desfavorable sobre la tramitació d'autorització administrativa prèvia, autorització de construcció i autorització d'implantació pel procediment integrat de la instal·lació de generació elèctrica «IM2 Jumilla» i infraestructures d'evacuació referent a infraestructures públiques de transport de titularitat autonòmica. S'haurà de presentar documentació subsanatòria.  
  
El promotor aporta documentació subsanatòria en data 23 de novembre de 2023. Es trasllada a l'organisme esmentat i se sol·licita perquè dins del termini de huit dies, comptats a partir de l'endemà de la recepció de l'escrit, s'emeta un nou informe, preste la seua conformitat o oposició a les modificacions de la instal·lació i/o establisca el condicionat tècnic procedent, segons el que s'establix en l'article 24 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica. Transcorregut este termini sense que hagen contestat, s'entendrà que no hi ha cap objecció a les autoritzacions, excepte en els casos en què els informes sol·licitats tinguen caràcter vinculant.  
  
Es rep una resolució del Servei Territorial d'Obres Públiques d'Alacant, de data 30 de setembre de 2022, per la qual s'autoritza IM2 Energía Solar Proyecto 2, SL, per a canalització de línia subterrània de 20 kV, que afecta la carretera CV-83 del PK 21.468 al PK 21.624, marge dret, al Pinós. L'eficàcia d'esta resolució està supeditada al compliment de les següents condicions generals i particulars:  
«Condicions generals:  
1a. Els treballs es faran amb la supervisió dels vigilants encarregats de la carretera, que supervisaran el compliment de les condicions imposades en la resolució d'autorització i la correcta execució de les obres. A tal fi, el peticionari de l'autorització els haurà d'avisar amb una antelació mínima de huit dies de l'inici de les obres. Així mateix, els haurà de comunicar la finalització de les obres a fi que se'n puga comprovar la correcta execució.  
2a. Les obres no podran danyar cap element funcional de la carretera ni de la via de servei (senyals, tanques de doble onda, claveguerons, vorades, paviment, pintura dels vorals, etc.). En cas que es produïsca algun dany, el promotor de l'obra haurà de restaurar l'element danyat de manera que recupere la seua funcionalitat original.  
3a. S'haurà de mantindre en tot moment la seguretat viària del tram afectat per les obres i no s'obstruirà la carretera amb materials, bastimentades i altres mitjans auxiliars, els quals podran col·locar-se de manera que no afecten el trànsit ni perjudiquen la carretera ni les seues instal·lacions. A tal fi, s'haurà de senyalitzar el tram d'obra segons normativa vigent (norma 7.5-Q.R de senyalització d'obres).  
4a. Esta autorització té un termini de validesa de termini no establit, a comptar de la data de recepció d'esta. Transcorregut este termini sense que s'haja declarat la pròrroga, haurà de paralitzar les obres i sol·licitar una nova autorització per a finalitzar-les.  
5a. L'àmbit de les obres haurà de mantindre's net durant l'execució i quan es finalitzen dels treballs s'hauran de retirar els materials sobrants i els enderrocs que s'hagen produït.  
6a. Durant l'execució de les obres s'hauran de mantindre en tot moment les condicions i mesures necessàries per a la total seguretat i salut en el treball.  
7a. L'autorització s'atorga partint de les dades subministrades pel peticionari, el qual serà responsable dels danys o perjudicis que es pogueren originar per no ser certes o exactes estes.  
8a. L'autorització, o una còpia d'esta, haurà de tindre's a peu d'obra, a fi que puga ser consultada pel vigilant de l'obra.  
9a. Esta autorització s'atorga únicament als efectes de la Llei de carreteres, sense perjudici, si és el cas, de la necessitat d'obtindre llicència urbanística o altres títols administratius que requerisca l'execució de les obres.  
Condicions particulars:  
1a. Les obres s'executaran d'acord amb «Projecte modificat de línia subterrània 20 kV per a evacuació de l'energia generada en planta fotovoltaica connectada a xarxa amb una potència instal·lada de 4,8906 MWp 4,2 MWh i denominada PSF IM2 Jumilla», redactat i signat per Juan Luis Perea Ramírez, en el que no s'opose a les condicions d'esta autorització.  
2a. S'hauran de situar fora de la zona de domini públic, que per al tram afectat abasta un espai limitat per dues línies situades a 3 metres mesurats des de l'aresta exterior de l'esplanació.  
3a. S'haurà de mantindre en tot moment oberta la circulació del trànsit. En el cas que es reduïra la secció a un únic carril, es regularà el pas alternatiu mitjançant senyals o semàfors, sense que en cap cas siga acceptable la mera ordenació amb senyals de prioritat fixa. Abans de l'ocàs, s'haurà de restituir la circulació en almenys dos carrils, per tant, no podrà quedar un únic carril per als dos sentits una vegada haja fosquejat.  
4a. Durant l'execució de les obres s'haurà de mantindre en tot moment la zona oberta a la circulació neta i lliure de qualsevol obstacle, desnivell o substància.  
5a. Amb independència del termini de vigència de l'autorització, s'atorga un termini d'execució de les obres de quinze dies hàbils comptats des de l'inici dels treballs.  
L'incompliment de les condicions imposades podrà donar lloc, si és el cas, a l'exigència de responsabilitat administrativa.».  
S'aporta declaració responsable relativa a la presentació d'informes favorables en data 5 de juny de 2022.  
3. Escrit de la Direcció General de Medi Natural i Avaluació Ambiental de data 25 d'octubre de 2022, pel qual s'indica que:  
«1. Després de procedir a revisar la modificació del projecte, referida al canvi de traçat i tipus de línia d'evacuació d'aèria a subterrània, es comprova que no hi ha afeccions mediambientals significatives diferents de les ja informades.  
2. La línia d'evacuació de la planta de 20kV afecta de manera subterrània 171 m de la via pecuària de la carrerada del Salobrar, sense delimitar ni amollonar, amb amplària legal i necessària de 10 m. La tramitació d'autorització per a la instal·lació de les infraestructures associades a la PSFV davant l'òrgan substantiu haurà d'incloure la sol·licitud de les corresponents autoritzacions d'ocupació, la modificació de traçat o les concessions demanials per a ocupació de subsol, segons siga el cas, regulades en la Llei 3/2014, d'11 de juliol, de la Generalitat, de vies pecuàries de la Comunitat Valenciana.  
3. D'acord amb les determinacions del Decret llei 14/2020, de 7 d'agost, del Consell, les sol·licituds d'autorització d'ocupació o concessió demanial en via pecuària que es deriven d'una instal·lació de generació d'energies renovables hauran de presentar-se davant el corresponent servei territorial competent en energia. La tramitació de l'expedient d'ocupació o concessió demanial no s'iniciarà mentre no es dispose de la resolució favorable d'autorització substantiva de la instal·lació.».  
  
Es va remetre este escrit al promotor en data 27 d'octubre de 2022. Transcorregut el termini concedit de cinc dies sense haver rebut contestació, s'entén conformitat amb este segons l'article 24 del Decret llei 14/2020.  
4. Informe del Servei de Gestió Territorial, de data 18 de novembre de 2022, de contestació a les al·legacions presentades pel promotor «IM2 Energía Solar Proyecto 2, SL» respecte a l'informe de les incidències sobre l'ordenació del territori de la implantació de la central fotovoltaica «IM2 Jumilla» i la seua infraestructura d'evacuació al terme municipal del Pinós (Alacant), de data 3 de novembre de 2021, en el qual considera que la planta solar i la seua línia d'evacuació serien compatibles, conforme a les determinacions del Pla d'acció territorial de caràcter sectorial sobre prevenció del risc d'inundació a la Comunitat Valenciana i la resta de normativa d'aplicació tinguda en compte en l'elaboració de l'informe.  
Es conclou que, en el seu traçat nou, discorre per un tram amb lleugera afecció de perillositat geomorfològica. Les arquetes per a accedir a la canalització hauran de quedar fora de les zones inundables.  
El promotor manifesta conformitat amb l'informe en data 29 de novembre de 2022.  
5. Informe del Servei d'Infraestructura Verda i Paisatge, de data 7 de febrer de 2023, pel qual s'emet informe favorable en matèria d'infraestructura verda i paisatge per a la planta solar fotovoltaica «IM2 Jumilla» de 4,2 MWn al Pinós i les seues infraestructures d'evacuació en la ubicació proposada, amb el seu últim disseny presentat, condicionat al compliment dels requeriments exposats en este informe:  
- Compliment de totes les mesures d'integració paisatgística (MIP) establides al llarg d'este informe, en el seu punt 3.2.5, i en l'últim estudi d'integració paisatgística (EIP) aportat, en el seu capítol 11, amb les puntualitzacions indicades.  
- Aportació d'un programa d'implementació de totes les MIP establides de conformitat amb el que s'establix en l'annex II del TRLOTUP.  
  
- Aportació dels resultats del procés de participació pública per a la valoració del paisatge i la seua inclusió en l'EIP per a l'adequada determinació del valor del paisatge.  
- Aportació d'un pla de desmantellament i restauració del terreny i entorn completat en els termes referits i amb un pressupost concorde a totes les actuacions que es vol executar, incloent-hi el desmantellament de la línia i les infraestructures d'evacuació i amb valoracions justificades mitjançant aplicació de preus reals de mercat.  
Les mesures d'integració paisatgística de l'informe són:  
- S'haurà de respectar la topografia existent, minimitzant la interacció amb el sòl i tenint en compte igualment el contacte amb els terrenys adjacents. S'haurà d'adaptar la disposició dels mòduls al pendent de les parcel·les, sense alterar l'estructura topogràfica del terreny, evitant, en tot cas, aterrassaments diferents dels preexistents i evitant la construcció de plataformes que suposen alteració del paisatge.  
- En tota la instal·lació, en general, igual que en els vials interiors, perimetrals i accessos, s'haurà de prioritzar les superfícies permeables del sòl, restringint el segellament o formigonada del terreny en aquelles àrees en les quals el funcionament de l'activitat ho faça estrictament necessari.  
- La cartelleria haurà d'utilitzar materials els colors i les textures dels quals afavorisquen la integració amb el paisatge. Se n'haurà de concretar la ubicació, així com les dimensions i la tipologia de l'ancoratge al terreny.  
- S'haurà de procurar la qualitat dels dissenys, tant de la planta en el seu conjunt com dels seus elements, i es podrà plantejar fins i tot el canvi en la tonalitat de les plaques en harmonia amb el paisatge de l'entorn. També s'hauran d'evitar superfícies excessivament reflectores i una altura excessiva dels mòduls.  
El promotor manifesta la seua conformitat amb este informe i presenta documentació subsanatòria en data 2 de maig de 2023  
En data 14 d'agost de 2023, s'emet segon informe del Servei d'Infraestructura Verda i Paisatge, en què es considera viable el pla de desmantellament i restauració aportat i esmenats els requeriments realitzats.  
  
El promotor manifesta la seua conformitat amb este informe i presenta documentació subsanatòria en data 15 de setembre de 2023.  
6. Informe de la Confederació Hidrogràfica del Xúquer, de data 28 de juliol de 2023, que indica que el projecte no afecta llits públics ni les seues zones de servitud o policia.  
El promotor manifesta la seua conformitat amb l'informe esmentat en data 3 d'agost de 2023.  
Nové. Avaluació ambiental  
De conformitat amb la Llei 21/2013, de 9 de desembre, d'avaluació ambiental, i la Llei 2/1989, de 3 de març, de la Generalitat Valenciana, d'impacte ambiental, la instal·lació objecte d'este procediment no constituïx un projecte sotmés a avaluació d'impacte ambiental.  
  
Desé. Implantació en sòl no urbanitzable  
Consta informe de compatibilitat urbanística municipal favorable emés el 8 de juliol de 2020 per l'Ajuntament del Pinós, en virtut de l'article 22 de la Llei 6/2014, de 25 de juliol, de la Generalitat, de prevenció, qualitat i control ambiental d'activitats a la Comunitat Valenciana, respecte a les parcel·les on se situaran els grups generadors.  
  
Consten en l'expedient informes favorables del Servei d'Infraestructura Verda i Paisatge i del Servei de Gestió Territorial, de dates 7 de febrer de 2023 i 18 de novembre de 2022, respectivament, ambdós serveis dependents de la Direcció General de Política Territorial i Paisatge. Els condicionats recollits en estos s'indiquen en el punt primer de la part dispositiva d'esta resolució.  
  
Onzé. Evacuació i connexió a la xarxa  
Consta garantia econòmica per a la tramitació de la sol·licitud d'accés a la xarxa de distribució, depositada en data 25 de novembre de 2019 davant l'Agència Tributària Valenciana amb número de garantia 998916T6377, per a una instal·lació de producció denominada «PSF IM2 Jumilla» de tecnologia fotovoltaica per a situar al terme municipal del Pinós i de 4,585480 MWp instal·lats, per import de 183.419,20 euros (cent huitanta-tres mil quatre-cents dènou euros i vint cèntims €) corresponents a una quantia equivalent a 40 €/kW instal·lats, en virtut de l'article 66 bis del Reial decret 1955/2000, d'1 de desembre.  
  
El promotor disposa dels permisos d'accés i connexió atorgats per l'empresa distribuïdora, de data 15 de maig de 2019 i actualitzats en data 21 de juny de 2022, relatius a la sol·licitud de la instal·lació «PSF IM2 Jumilla», amb una potència d'accés concedida de 4,2 MWn en 20 kV en el suport núm. 10484 (5650281) compartit per les LAMT a 20 kV «Faldar» i «Polígono Mármol» procedents de l'STR El Pinós 20 kV.  
  
A la vista del contingut i els pronunciaments d'estos permisos, ha de considerar-se que les instal·lacions no generaran incidències negatives en el sistema.  
Dotzé. Acreditacions prèvies a la resolució  
Consta en l'expedient una justificació dels criteris energètics específics per a la implantació i el disseny de centrals fotovoltaiques, recollits en l'article 11 del Decret llei 14/2020.  
L'agent promotor acredita els aspectes següents, d'acord amb el que establix l'article 30.1 del Decret llei 14/2020, de manera prèvia a la resolució del procediment:  
- El promotor ha acreditat la capacitat legal, tècnica i econòmica per a dur a terme el projecte, així com que disposa de manera efectiva de recursos econòmics i financers necessaris per a materialitzar el projecte d'execució sol·licitat. El projecte es finançarà amb recursos aportats per entitat financera, de la qual consta compromís de finançament. En el cas de canvis en la participació dels socis accionistes de l'empresa promotora, haurà de ser comunicada esta circumstància, i se subrogaran en els compromisos adquirits per a justificar esta capacitat. En cas contrari, es perdrà l'autorització administrativa.  
  
- Disposar dels terrenys on s'implantarà la instal·lació, sense perjudici de la sol·licitud de declaració d'utilitat pública, en concret, de les infraestructures d'evacuació.  
- Disposar dels permisos d'accés i connexió vigents per a la instal·lació indicats anteriorment.  
S'ha sol·licitat a l'Ajuntament del Pinós, en data 17 d'octubre de 2022, l'informe preceptiu i no vinculant establit en l'article 30.2 del Decret llei 14/2020, de 7 d'agost. Este informe no ha sigut aportat a l'expedient. Transcorregut el termini per a l'emissió d'este informe, es continua la tramitació conforme a l'article 80 de la Llei 39/2015, d'1 d'octubre, del procediment administratiu comú de les administracions públiques en relació amb l'article 22 de la mateixa norma legal.  
  
Tretzé. Vies pecuàries  
El promotor de la instal·lació ha sol·licitat concessió demanial d'ocupació en vies pecuàries, en concret, sobre la carrerada del Salobrar, juntament amb la documentació que definix la seua afecció, i ha sigut sotmés al tràmit d'informació pública descrit en el punt huité.  
Catorzé. Procediment d'urgència.  
Com que es tracta d'un projecte amb una potència de generació superior o igual a 10 MW, en virtut de l'article 33.1 del Decret llei 14/2020, de 7 d'agost, es tramita, des del 23 d'abril de 2022, pel procediment d'urgència d'acord amb la Llei 39/2015, de procediment administratiu comú de les administracions públiques.  
Quinzé. Instal·lacions cedides al gestor de la xarxa  
Consta en l'expedient document d'acceptació per part del gestor de la xarxa de distribució, I-DE Redes Eléctricas Inteligentes, SAU, dels projectes de les instal·lacions que seran cedides després de l'execució d'estes (centre de seccionament i línia d'alta tensió).  
  
Setzé. Nous departaments  
Que les referències realitzades en els diferents informes emesos a departaments del Consell que actualment no hi són, han d'entendre's referides als nous departaments, de conformitat amb les noves competències i organització derivades del Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat, i les modificacions realitzades.  
Consta en l'expedient proposta de resolució de la Secció d'Inspecció i Control Energètic i Miner d'Alacant, encarregada de la instrucció de l'expedient.  
  
Fonaments de dret  
Primer. La instrucció i resolució d'este procediment administratiu correspon a la Generalitat Valenciana, per estar la instal·lació elèctrica objecte d'este radicada íntegrament en territori de la Comunitat Valenciana, i no estar enquadrada en les previstes en l'article 3.13 de la Llei 24/2013, de 26 de desembre, del sector elèctric, que són competència de l'Administració general de l'Estat.  
Segon. D'acord amb el que es disposa en l'article 4 del Decret 88/2005, de 29 d'abril, regulador dels procediments d'autorització d'instal·lacions de producció, transport i distribució d'energia elèctrica que són competència de la Generalitat, i considerant el que s'establix en el Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat; en el Decret 126/2023, de 4 d'agost, del Consell, de modificació de determinats aspectes del Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat, i en l'Ordre 10/2022, de 26 de setembre, de la Conselleria d'Economia Sostenible, Sectors Productius, Comerç i Treball, mitjançant la qual es desplega el Decret 175/2020, del Consell, de 30 d'octubre, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, vigent en tot el que no s'opose al Decret 112/2023 i al Decret 126/2023, la resolució del procediment és competència del Servei Territorial d'Indústria, Energia i Mines d'Alacant, ja que la potència que s'ha d'instal·lar és igual o inferior a 10 MW. Esta ordre continua vigent en l'àmbit administratiu en virtut de la disposició transitòria única i la disposició derogatòria del Decret 137/2023, de 10 d'agost de 2023, del Consell, pel qual s'aprova el Reglament orgànic i funcional de la Conselleria d'Innovació, Indústria, Comerç i Turisme.  
  
Tercer. D'acord amb l'article 53.1 de la Llei 24/2013, de 26 de desembre, del sector elèctric, i l'article 7 del Decret 88/2005, de 29 d'abril, del Consell de la Generalitat, la construcció de les instal·lacions de producció d'energia elèctrica requerix una autorització administrativa prèvia i una autorització administrativa de construcció.  
A més, d'acord amb l'article 21.5 de la Llei 24/2013, de 26 de desembre, formaran part de la instal·lació de producció les infraestructures d'evacuació, que inclouen la connexió amb la xarxa de transport o de distribució i, si és el cas, la transformació d'energia elèctrica.  
  
Quart. Com que es tracta d'una central fotovoltaica que s'implantarà en sòl no urbanitzable, tenint en compte el que establix l'article 7.3 del Decret 88/2005, de 29 d'abril, és aplicable el procediment que establix el capítol II del títol II del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la reactivació econòmica urgent.  
Cinqué. Segons el que indica l'article 25 del Decret llei 14/2020, l'informe en matèria d'ordenació del territori i paisatge tindrà caràcter vinculant i haurà de ser favorable a l'efecte de poder atorgar l'autorització d'implantació en sòl no urbanitzable de la instal·lació, excepte en els supòsits en els quals l'autorització esmentada no es requerisca d'acord amb la legislació d'ordenació del territori, urbanística i del paisatge.  
  
Sisé. De conformitat amb l'article 7 de la Llei 21/2013, de 9 de desembre, d'avaluació ambiental, i la Llei 2/1989, de 3 de març, de la Generalitat Valenciana, d'impacte ambiental, la instal·lació objecte d'este procediment no constituïx un projecte sotmés a avaluació d'impacte ambiental.  
Seté. Les línies aèries es troben dins d'una zona definida com a àrea prioritària de reproducció, alimentació i dispersió de les aus, en virtut de la Resolució, de 6 de juliol de 2021, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'amplien les zones de protecció de l'avifauna contra la col·lisió i electrocució (DOGV 9138, 29.07.2021), motiu pel qual es troba en zona de protecció d'avifauna segons article 4.1.c del Reial decret 1432/2008, de 29 d'agost, pel qual s'establixen mesures per a la protecció de l'avifauna contra la col·lisió i l'electrocució en línies elèctriques d'alta tensió, per la qual cosa li són aplicables les prescripcions tècniques establides en este reial decret.  
HUITÉ. D'acord amb l'article 53.1.a de la Llei 24/2013, de 26 de desembre, del sector elèctric, l'autorització administrativa d'instal·lacions de generació no podrà ser atorgada si el seu titular no ha obtingut prèviament els permisos d'accés i connexió a les xarxes de transport o distribució corresponents  
A més, este article disposa que les autoritzacions administratives d'instal·lacions de generació es podran atorgar per una potència instal·lada superior a la capacitat d'accés que figure en el permís d'accés. En este sentit, la disposició addicional primera del Reial decret 1183/2020, de 29 de desembre, d'accés i connexió a les xarxes de transport i distribució d'energia elèctrica, establix que les instal·lacions de generació d'electricitat amb una potència total instal·lada que supere la capacitat d'accés atorgada en el permís d'accés hauran de disposar d'un sistema de control coordinat per a tots els mòduls de generació i instal·lacions d'emmagatzematge que les integren, que impedisca que la potència activa que puga injectar a la xarxa supere esta capacitat d'accés.  
  
D'acord amb la redacció vigent de l'article 3 del Reial decret 413/2014, de 6 de juny, pel qual es regula l'activitat de producció d'energia elèctrica a partir de fonts d'energia renovables, cogeneració i residus, en el cas d'instal·lacions fotovoltaiques, la potència instal·lada serà la inferior d'entre les dues següents:  
a) La suma de les potències màximes unitàries dels mòduls fotovoltaics que configuren esta instal·lació, mesurades en condicions estàndard segons la norma UNE corresponent.  
b) La potència màxima de l'inversor o, si és el cas, la suma de les potències dels inversors que configuren esta instal·lació.  
Esta definició de potència instal·lada tindrà efectes per a les instal·lacions que, una vegada comencen a tramitar-se, encara no hagen obtingut l'autorització d'explotació definitiva, segons la disposició transitòria cinquena del Reial decret 1183/2020, de 29 de desembre.  
Nové. D'acord amb el que disposen l'article 53.4 de la Llei 24/2013, de 26 de desembre, del sector elèctric; l'article 131 del Reial decret 1955/2000, d'1 de desembre, i l'article 8 del Decret 88/2005, de 29 d'abril, les persones sol·licitants d'autoritzacions d'instal·lacions de producció d'energia elèctrica han d'acreditar la capacitat legal, tècnica i economicofinancera exigible per a realitzar cada un dels projectes que presenten, tot això sense perjudici del que preveu este últim en relació amb l'exempció d'acreditació d'estes capacitats que potestativament puga atorgar l'Administració per als qui estiguen exercint l'activitat.  
  
D'acord amb l'article 30.1 del DL 14/2020, abans de la resolució, el promotor ha d'acreditar la disponibilitat efectiva de recursos econòmics i financers necessaris per a materialitzar el projecte d'execució sol·licitat. Consta en l'expedient documentació acreditativa del compromís de finançament del projecte per part d'entitat financera de data 18 d'octubre de 2023.  
En el cas de canvis i amb la finalitat que es mantinga el compliment del que establix el precepte indicat anteriorment, qualsevol variació en la forma de finançament del projecte o en la participació dels socis accionistes de l'empresa promotora s'haurà de comunicar, i en este últim cas, haurà de constar la subrogació dels nous socis en els compromisos adquirits per a justificar esta capacitat, i serà causa de revocació de l'autorització administrativa en cas contrari, tal com s'indica en les condicions de compliment d'esta resolució.  
  
Desé. D'acord amb l'apartat 2.A.4 de l'article 5 del Decret 88/2005, de 29 de novembre, en la sol·licitud d'autorització administrativa prèvia ha de justificar-se la necessitat de la instal·lació i que esta no genera incidències negatives en el sistema.  
Onzé. D'acord amb l'article 54 de la Llei 24/2013, de 26 de desembre, les instal·lacions de generació d'energia elèctrica es declaren, amb caràcter general, d'utilitat pública, als efectes d'expropiació forçosa dels béns i drets necessaris per a establir-les i de la imposició i l'exercici de la servitud de pas. Segons l'article 55.1 de la norma legal esmentada, les empreses interessades poden sol·licitar el reconeixement, en concret, de la utilitat pública de les instal·lacions d'estes, i per a fer-ho hauran d'incloure una relació concreta i individualitzada dels béns o drets que consideren d'expropiació necessària.  
Per a la sol·licitud de declaració d'utilitat pública, en concret, de part de la instal·lació que s'executarà, són aplicables el procediment i les disposicions contingudes en el capítol V del títol VII del Reial decret 1955/2000, d'1 de desembre, segons preveu la disposició addicional primera del Decret 88/2005, de 29 d'abril.  
Segons l'article 27 del Decret llei 14/2020, per a la valoració del reconeixement o la declaració de la utilitat pública, en concret, de la instal·lació, es tindran en compte els aspectes següents, entre altres:  
- Les infraestructures d'evacuació de les instal·lacions de producció queden obertes al fet que puguen ser objecte de cotitularitat per altres generadors, sense perjudici dels costos equitatius i raonables que estos hagen de sufragar per a això.  
- El compromís per part de la persona titular que l'energia que produirà la central durant la vida útil i comercial d'esta serà oferida al mercat organitzat de producció d'energia elèctrica en què es fixen els preus majoristes per als consumidors del sistema elèctric.  
  
En virtut del que disposa l'article 57 de la Llei 24/2013, de 26 de desembre, i en el que resulte aplicable de l'article 162.3 del Reial decret 1955/2000, la servitud de pas aeri comprendrà, a més del vol sobre el predi servent, l'establiment de pals, torres o suports fixos per a sustentar cables conductors d'energia, amb l'increment en les distàncies de seguretat que s'establisquen reglamentàriament, així com la servitud de pas subterrani comprén l'ocupació del subsol pels cables conductors, a la profunditat i amb les altres característiques que assenyale la legislació urbanística aplicable. Comprendrà igualment el dret de pas o accés i l'ocupació temporal de terrenys o altres béns necessaris per a la construcció, la vigilància, la conservació i la reparació de les instal·lacions corresponents.  
  
Que, en relació amb la utilitat pública, resulta aplicable l'article 52 de la Llei d'expropiació forçosa, de 16 de desembre, amb l'abast i els efectes que preveu el títol IX de la Llei 24/2013, de 26 de desembre, del sector elèctric i de les seccions 2 i 3 del capítol V del títol VII del Reial decret 1955/2000, d'1 de desembre.  
La valoració de les alternatives feta pel promotor de la instal·lació sobre el traçat de la línia d'evacuació es considera adequada per a esta justificació.  
Dotzé. Segons el que establix el capítol III del Decret llei 14/2020, la persona titular de la instal·lació està obligada a desmantellar-la completament i restaurar els terrenys i l'entorn una vegada finalitzada l'activitat, per a la qual cosa ha de constituir una garantia econòmica a favor de l'òrgan competent en matèria d'energia per a autoritzar la instal·lació, l'import de la qual serà la capitalització del pressupost de desmantellament de la central fotovoltaica i de restauració del terreny i l'entorn afectat al tipus d'interés legal dels diners, amb la consideració d'una vida útil de la instal·lació de 30 anys. En cap cas este import serà inferior al 5 % del pressupost d'execució material del projecte tècnic. Esta garantia es cancel·larà quan la persona titular de la instal·lació acredite el compliment de les obligacions a les quals està afecta.  
Tretzé. De conformitat amb l'article 24.3 del Decret llei 14/2020, la tramitació compresa en l'article esmentat podrà ser objecte de supressió en els supòsits concrets en què l'agent promotor haja presentat, juntament amb la sol·licitud inicial de les autoritzacions, una declaració responsable i de conformitat signada per ell, amb l'acceptació del condicionat o els informes favorables de les diferents administracions, organismes o, si és el cas, empreses de servei públic o de serveis d'interés econòmic general amb béns o drets a càrrec seu afectats per la instal·lació, i que estos informes han sigut emesos per estes sobre la base, exactament, de la mateixa documentació presentada amb la sol·licitud inicial. Amb la declaració responsable i de conformitat, el sol·licitant ha de presentar la còpia dels condicionats i informes esmentats.  
  
Catorzé. D'acord amb el que disposa l'article 109.2 de la Llei 39/2015, d'1 d'octubre, del procediment administratiu comú de les administracions públiques, estes podran rectificar en qualsevol moment, d'ofici o a instàncies dels interessats, els errors materials, de fet o aritmètics que hi haja en els seus actes.  
Quinzé. L'eficàcia dels actes administratius quedarà demorada quan així ho exigisca el contingut de l'acte o estiga supeditada a notificació, publicació o aprovació superior, segons el que estipula l'article 39 de l'esmentada Llei 39/2015, d'1 d'octubre.  
Setzé. Segons l'epígraf i de l'article 2 del DL 14/2020, l'autorització d'implantació en sòl no urbanitzable és el pronunciament de l'òrgan competent en matèria d'energia que, d'acord amb l'informe previ, preceptiu i favorable de l'òrgan competent en matèria d'ordenació del territori i paisatge, autoritza a implantar una instal·lació de producció d'energia elèctrica que utilitza energia primària d'origen renovable en unes parcel·les concretes de sòl no urbanitzable i establix les condicions en què podrà realitzar-se esta implantació. Este pronunciament substituïx la intervenció que realitza la Generalitat en el procediment d'autorització d'usos i aprofitaments en sòl no urbanitzable previst en la normativa d'ordenació del territori, urbanisme i paisatge.  
  
Desseté. En virtut de la disposició transitòria única del Decret llei 1/2022, de 22 d'abril, del Consell, de mesures urgents en resposta a l'emergència energètica i econòmica originada a la Comunitat Valenciana per la guerra a Ucraïna, les modificacions que establix este decret llei que afecten la implantació d'instal·lacions per a l'aprofitament de les energies renovables seran aplicables als procediments en tràmit.  
  
Dihuité. Consten en l'expedient administratiu tots els informes preceptius i vinculants en matèria de territori i paisatge, així com la compatibilitat urbanística emesa per l'Ajuntament del Pinós. I la sol·licitud dels informes preceptius d'acord amb els articles 24 i 30 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la reactivació econòmica urgent.  
Tal com s'ha indicat en l'antecedent dotzé, en data 17 d'octubre de 2022 es va sol·licitar a l'Ajuntament del Pinós l'informe preceptiu i no vinculant establit en l'article 30.2 del Decret llei 14/2020, sense constar en l'expedient resposta a esta petició. Transcorregut el termini per a l'emissió d'este informe, es continua la tramitació conforme a l'article 80 de la Llei 39/2015, d'1 d'octubre, del procediment administratiu comú de les administracions públiques en relació amb l'article 22 de la mateixa norma legal.  
D'acord amb tot això, complits els requisits i els procediments legals i reglamentaris establits en la legislació vigent aplicable, i en concret segons la Llei 24/2013, de 26 de desembre, del sector elèctric, el Reial decret 1955/2000, d'1 de desembre, i el Decret llei 14/2020, de 7 d'agost, del Consell, en la redacció vigent en el moment de la sol·licitud, el Servei Territorial d'Indústria, Energia i Mines d'Alacant, amb proposta de resolució prèvia de la Secció d'Inspecció i Control Energètic i Miner de data 9 de novembre de 2023, en l'àmbit de les competències que té atribuïdes, resol:  
  
  
Primer  
Autorització d'implantació en sòl no urbanitzable del projecte de central fotovoltaica «PSF IM2 Jumilla» per a la realització de l'activitat de producció d'energia elèctrica.  
Tenint en compte el sentit de l'informe emés per l'òrgan competent en matèria d'ordenació del territori i paisatge, s'atorga autorització d'implantació en sòl no urbanitzable a IM2 Energía Solar Proyecto 2, SL, de la central fotovoltaica «PSF IM2 Jumilla» per a la realització de l'activitat de producció d'energia elèctrica, en les següents parcel·les:  
  
  
Municipi: Pinós, el Polígon: 15 Parcel·les: 3 i 33   
Àrea de la superfície ocupada (ha) 8,5  
  
  
Sotmesa a les condicions següents:  
Ordenació del territori  
Les arquetes per a accedir a la canalització hauran de quedar fora de les zones inundables.  
Infraestructura verda i paisatge:  
- Compliment de totes les mesures d'integració paisatgística (MIP) establides al llarg d'este informe, en el punt 3.2.5, i en l'últim estudi d'integració paisatgística (EIP) aportat, en el seu capítol 11, amb les puntualitzacions indicades.  
  
- Aportació d'un programa d'implementació de totes les MIP establides de conformitat amb el que s'establix en l'annex II del TRLOTUP.  
  
- Aportació dels resultats del procés de participació pública per a la valoració del paisatge i la seua inclusió en l'EIP per a l'adequada determinació del valor del paisatge.  
- Aportació d'un pla de desmantellament i restauració del terreny i entorn completat en els termes referits i amb un pressupost concorde a totes les actuacions que es vol executar, incloent-hi el desmantellament de la línia i les infraestructures d'evacuació i amb valoracions justificades mitjançant aplicació de preus reals de mercat.  
Les mesures d'integració paisatgística de l'informe són:  
- S'haurà de respectar la topografia existent, minimitzant la interacció amb el sòl i tenint en compte igualment el contacte amb els terrenys adjacents. S'haurà d'adaptar la disposició dels mòduls al pendent de les parcel·les, sense alterar l'estructura topogràfica del terreny, evitant, en tot cas, aterrassaments diferents dels preexistents i evitant la construcció de plataformes que suposen alteració del paisatge.  
- En tota la instal·lació, en general, igual que en els vials interiors, perimetrals i accessos, s'haurà de prioritzar les superfícies permeables del sòl, restringint el segellament o formigonada del terreny en aquelles àrees en les quals el funcionament de l'activitat ho faça estrictament necessari.  
- La cartelleria haurà d'utilitzar materials els colors i les textures dels quals afavorisquen la integració amb el paisatge. Se n'haurà de concretar la ubicació, així com les dimensions i la tipologia de l'ancoratge al terreny.  
- S'haurà de procurar la qualitat dels dissenys, tant de la planta en el seu conjunt com dels seus elements, i es podrà plantejar fins i tot el canvi en la tonalitat de les plaques en harmonia amb el paisatge de l'entorn. També s'hauran d'evitar superfícies excessivament reflectores i una altura excessiva dels mòduls.  
Direcció General de Medi Natural i d'Avaluació Ambiental:  
- La línia d'evacuació de la planta de 20kV afecta de manera subterrània 171 m de la via pecuària carrerada del Salobrar, sense delimitar ni amollonar, amb amplària legal i necessària de 10 m. La tramitació d'autorització per a la instal·lació de les infraestructures associades a la PSFV davant l'òrgan substantiu haurà d'incloure la sol·licitud de les corresponents autoritzacions d'ocupació, modificació de traçat o concessions demanials per a ocupació de subsol, segons siga el cas, regulades en la Llei 3/2014, d'11 de juliol, de la Generalitat, de vies pecuàries de la Comunitat Valenciana.  
- D'acord amb les determinacions del Decret llei 14/2020, de 7 d'agost, del Consell, les sol·licituds d'autorització d'ocupació o concessió demanial en via pecuària que es deriven d'una instal·lació de generació d'energies renovables hauran de presentar-se davant el corresponent servei territorial competent en energia. La tramitació de l'expedient d'ocupació o concessió demanial no s'iniciarà mentre no es dispose de la resolució favorable d'autorització substantiva de la instal·lació.  
  
El període de vigència d'esta autorització d'implantació serà de 30 anys, sense perjudici de les possibles pròrrogues que s'atorguen, amb una sol·licitud prèvia per la persona titular amb anterioritat a la fi del termini esmentat, i que estiguen plenament justificades.  
La caducitat de l'autorització d'implantació en sòl no urbanitzable suposarà la caducitat de les autoritzacions energètiques concedides i l'obligació per part de la persona titular de desmantellar la instal·lació i de restaurar el terreny i l'entorn afectat.  
De la mateixa manera, en cas de tancament definitiu de la instal·lació, es produirà la caducitat de l'autorització d'implantació en sòl no urbanitzable, la qual cosa s'especificarà en l'autorització del tancament.  
En l'annex I es reflectixen les coordenades geogràfiques la zona delimitada per tanca per a ocupació pels grups convertidors d'energia solar a electricitat.  
  
Segon  
Autorització administrativa prèvia del projecte de central fotovoltaica «PSF IM2 Jumilla», incloent-hi la part de la seua infraestructura d'evacuació exclusiva d'esta, fins a suport núm. 10681 (5650281) compartit per les LAMT a 20 kV «Faldar» i «Polígono Mármol» procedents de l'STR El Pinós 20 kV, titularitat d'I-DE Redes Eléctricas Inteligentes, SAU.  
Atorgar autorització administrativa prèvia a:  
1) La mercantil «IM2 Energía Solar Proyecto 2, SL», per a la instal·lació d'una central fotovoltaica, i de la part de la seua infraestructura d'evacuació exclusiva, que a continuació es detalla:  
  
1) DADES GENERALS DE LA CENTRAL ELÈCTRICA AUTORITZADA I EL SEU ACCÉS A LA XARXA  
  
DENOMINACIÓ PSF IM2 Jumilla  
TITULAR IM2 Energía Solar Proyecto 2 SL.  
TECNOLOGIA Fotovoltaica  
TERMES MUNICIPALS GRUPS (PROVÍNCIA) El Pinós (Alacant)  
TERMES MUNICIPALS D'EVACUACIÓ FINS AL PUNT DE CONNEXIÓ AMB LA XARXA (PROVÍNCIA) El Pinós (Alacant)  
POTÈNCIA NOMINAL INVERSORS (MW) 4,2  
POTENCIA PIC MÒDULS FOTOVOLTAICS (MWp) 4,8906  
POTÈNCIA INSTAL·LADA (MW) [segons art. 3 RD 413/2014] 4,2  
CAPACITAT D'ACCÉS A LA XARXA CONCEDIDA (MW) 4,2  
NECESSITAT DE SISTEMA DE CONTROL COORDINAT DE POTÈNCIA (segons DA 1a RD 1183/2020) No  
XARXA A LA QUAL ES CONNECTA: Distribució  
PUNT DE CONNEXIÓ AMB LA XARXA Suport núm. 10819 (5650281) compartit per les LAMT a 20 kV «Faldar» i «Polígono Mármol» procedents de l'STR El Pinós 20 kV, titularitat d'I-DE Redes Eléctricas Inteligentes, SAU.  
  
  
EMPLAÇAMENT DE LA PART DE LA CENTRAL AMB TANCAT PERIMETRAL  
  
Municipi: Pinós, el Polígon: 15 Parcel·les: 3 i 33  
Nre. zones 2  
Àrea de la superfície de tanca (ha) Superfície per zona  
- Zona 1 (parcel·la 3): 5,63  
- Zona 2 (parcel·la 33): 2,72  
  
TOTAL: 8,35  
  
  
CARACTERÍSTIQUES ELÈCTRIQUES DE LA CENTRAL FOTOVOLTAICA DINS DEL TANCAT  
  
CAMP GENERADOR  
Nre. de mòduls FV 8892  
Àrea unitària del mòdul (m²) 2,61  
Potència unitària màxima (Wp) 550  
Potència total mòdul (MWp) 4,8906  
Tipus de cèl·lules Silici monocristal·lí  
Cares actives dels mòduls Monofacial  
Inclinació (°) 30  
Orientació Fixa  
Ancoratge de l'estructura al terreny Clavament directe al terreny, sense fonamentació  
  
  
INVERSORS  
Nre. inversors 2  
Potència unitària nominal (MWn) 2,1  
Potència total nominal (MWn) 4,2  
  
  
CONNEXIÓ MÒDULS - INVERSORS  
 Tipus 1  
Nre. 247  
Nre. inversors 2  
Nre. mòduls/string 36  
Nre. strings/inversor 123-124  
Cablejat 6 mm² tipus H1Z2Z2-K  
  
  
CENTRES DE TRANSFORMACIÓ  
Nre. total 4  
CT  
Nre. 2  
Potència (kVA) ONAN 3.000  
Tensió nominal (kV) 0,6/30  
Tipologia 660A / 33kV (36kV), 16kA, 50Hz  
CCTT auxiliar  
Nre. 2  
Potència (kVA) ONAN 25  
Tensió nominal (kV) 0,4/20  
  
  
INTERCONNEXIÓ INTERNA  
Tipologia línies Subterrània  
Tensió nominal cable U0/Un (kV) 1,8/1,8 (CC)  
Característiques interconnexió Discorre per parcel·les 9001 i 282 del polígon 15 del Pinós  
  
  
INFRAESTRUCTURA D'EVACUACIÓ D'ÚS EXCLUSIU FINS AL CENTRE DE SECCIONAMENT  
  
Municipi: Pinós, el Polígon: 15 Parcel·les: 3 i 9004  
 Polígon: 12 Parcel·les: 9014, 15, 14, 13, 12, 9016, 9012 i 147.  
Tipus d'instal·lació Línia elèctrica subterrània  
Nre. línies (cable) evacuació 1  
Origen Centre de protecció i mesurament  
Final Centre de seccionament  
Longitud total línia (m) 2082  
Tensió nominal kV 20kV  
Tipus de cable HEPRZ1 12/20 kV (1x240) mm² K Al + H16  
  
  
Infraestructura d'evacuació que se cedirà al gestor de la xarxa de distribució:  
1. Centre de seccionament:  
Emplaçament: parcel·la 147, polígon 12 del terme municipal del Pinós (Alacant).  
El centre de maniobra i seccionament de maniobra exterior està dissenyat segons UNE-EN 21556-096, per a la seua utilització en xarxes de distribució elèctriques de fins a 24 kV. Situat en una envolupant prefabricada monobloc de formigó armat CMS-21 utilitzant cel·les prefabricades per a allotjar l'aparellatge d'MT, el qual anirà immers en una atmosfera d'hexafluorur de sofre (SF6).  
El local és una construcció monobloc de formigó amb buit útil de porta de dimensions 2305 x 1370 mm amb una altura de 2496 mm i altura vista de 1920 mm. Així mateix, compta amb coberta amovible prefabricada de formigó. Posseïx porta de dues fulles de 1245 x 720 mm cada una d'elles amb dispositiu que permet la seua fixació a 90 i 180º.  
2. LASAT en 20 kV des del centre de seccionament fins al punt d'entroncament amb la xarxa de distribució: entroncament aeri subterrani per a executar en suport existent núm. 10216, pertanyent a les LAMT a 20 kV «Faldar» i «Polígono Mármol».  
Emplaçament: parcel·la 147, polígon 12 del terme municipal del Pinós (Alacant).  
Tensió nominal: 20 kV.  
Longitud: 19 m.  
Nre. de conductors i secció: 2 ternes de conductors HEPRZ1 3x240 mm² Al 12/20 kV.  
Forma part de la infraestructura d'evacuació de la planta el centre de seccionament i el ramal fins al punt d'entroncament amb la xarxa de distribució: entroncament aeri subterrani per a executar en suport existent núm. 10963, pertanyent a les LAMT a 20 kV «Faldar» i «Polígono Mármol». No obstant això, després de l'execució de l'obra i l'emissió del corresponent certificat final d'obra, abans de l'autorització d'explotació, està prevista la cessió de l'esmentat centre de seccionament i la derivació a favor de la distribuïdora, I-DE Redes Eléctricas Inteligentes, SAU, de manera que esta part de la infraestructura d'evacuació estaria a nom de la distribuïdora en la realització de posada en marxa de la instal·lació.  
Pressupostos de les instal·lacions  
  
Pressupost global d'execució (€) 1.839.788,55  
Pressupost de desmantellament i restauració (€) 321.571,42  
  
  
Les autoritzacions referides s'atorguen condicionades al compliment de les determinacions que recullen els condicionats imposats per les diferents administracions i organismes, i que han acceptat els titulars d'esta autorització.  
La persona titular de l'autorització tindrà els drets, els deures i les obligacions que recull el títol IV de la Llei 24/2013, de 26 de desembre, del sector elèctric, i el desplegament reglamentari d'esta, i en particular, els que establixen els articles 6 i 7 del Reial decret 413/2014, de 6 de juny, pel qual es regula l'activitat de producció d'energia elèctrica a partir de fonts d'energia renovables, cogeneració i residus. En tot cas, la mercantil ha d'observar els preceptes, les mesures i les condicions que s'establisquen en la legislació aplicable en cada moment per a l'activitat de producció d'energia elèctrica.  
L'incompliment de les condicions i els requisits que establix esta autorització o la variació substancial dels pressupostos que han determinat que s'atorgue podran ocasionar que siga revocada.  
D'acord amb el segon paràgraf de l'article 53.6 de la Llei 24/2013, de 26 de desembre, del sector elèctric, i l'article 6.4 del Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, esta autorització s'atorga, sense perjudici de les concessions, les autoritzacions, les llicències i els permisos, tant públics com privats, que hagen d'obtindre necessàriament els titulars, d'acord amb altres disposicions que resulten aplicables, i especialment, les relatives a l'ordenació del territori i al medi ambient. En tot cas, esta autorització s'emet sense perjudici de tercers i no afecta els drets particulars. I en concret, està afectat per la concessió la via pecuària carrerada del Salobrar, per a la qual serà necessari l'obtenció de la corresponent concessió o autorització d'ocupació necessàries segons la Llei 3/2014, d'11 de juliol, de la Generalitat, de vies pecuàries de la Comunitat Valenciana.  
  
Les instal·lacions de producció d'energia elèctrica autoritzades hauran d'inscriure's en el Registre administratiu d'instal·lacions de producció d'energia elèctrica, amb una acreditació prèvia del compliment dels requisits i segons el procediment establit reglamentàriament.  
  
En l'annex II es reflectix la disposició de la planta, així com la infraestructura d'evacuació.  
  
Tercer  
Estimar la sol·licitud de declaració d'utilitat pública, en concret, de la línia d'evacuació des del centre de protecció i mesura fins al centre de seccionament.  
Declarar, en concret, la utilitat pública de la línia d'evacuació en 20 kV des del centre de protecció i mesura fins al centre de seccionament situada a les parcel·les: polígon 15 parcel·la 9004 i polígon 12 parcel·les 9014, 15, 14, 13, 12, 9016 i 9012 del terme municipal del Pinós (Alacant) de la instal·lació autoritzada en el punt segon d'esta resolució.  
  
La mercantil promotora disposa d'acords de servitud de pas de la línia elèctrica autoritzada amb les persones propietàries de les parcel·les següents: polígon 15, parcel·la 3.  
Esta declaració porta implícita, en tot cas, la necessitat d'ocupació urgent dels béns o d'adquisició dels drets afectats, a l'efecte de l'article 52 de la Llei, de 16 de desembre de 1954, sobre expropiació forçosa, de manera que la persona titular adquirix la condició de beneficiària en l'expedient expropiatori, que es concreta en una afecció a les finques particulars incloses en la relació que figura en l'annex, amb l'abast i els efectes que preveu el títol IX de la Llei 24/2013, de 26 de desembre, del sector elèctric, i les seccions 2a i 3a del capítol V del títol VII del Reial decret 1955/2000, d'1 de desembre.  
Igualment, porta implícita l'autorització per a l'establiment o el pas de la instal·lació elèctrica sobre terrenys de domini, ús o servei públic o patrimonials de l'Estat, o de les comunitats autònomes, o d'ús públic, propis o comunals de la província o municipi, obres i serveis d'estos i zones de servitud pública.  
S'inclou en l'annex III la relació de béns i drets afectats.  
  
Quart. Autoritzacions administratives de construcció de les instal·lacions autoritzades en el punt segon  
Atorgar les autoritzacions administratives de construcció per a les instal·lacions descrites en el punt segon d'esta resolució, sobre la base dels projectes d'execució, i annexos a estos, que es relacionen a continuació i consten en l'expedient instruït:  
- Projecte d'execució de planta fotovoltaica connectada a xarxa amb una potència instal·lada de 4,8906 MWp / 4,2 MWn i denominada «PSFV IM2 Jumilla», de data 18 de juliol de 2023 signat per la persona tècnica projectista i declaració responsable.  
- Projecte refós de línia subterrània 20 kv per a evacuació de l'energia generada en planta fotovoltaica connectada a xarxa amb una potència instal·lada de 4,8906 MWp - 4,2 MWn i denominada «PSF IM2 Jumilla» de data 5 de juny de 2023 signat per la persona tècnica projectista i declaració responsable.  
- Projecte de centre de seccionament per a evacuació d'energia de la planta solar fotovoltaica «PSF IM2 Jumilla» el Pinós (Alacant) de data 3 de juny de 2023 signat per la persona tècnica projectista i declaració responsable.  
- Projecte de LASMT 20 kV per a evacuació d'energia de la planta solar fotovoltaica «PSF IM2 Jumilla» el Pinós (Alacant) de data 3 de juny de 2023 signat per la persona tècnica projectista i declaració responsable.  
Els condicionats establits pels informes del Servei d'Infraestructura Verda i Paisatge i del Servei de Gestió Territorial són recollits en el projecte refós rebut en este Servei Territorial de data 18 de juliol de 2023, juntament amb declaració responsable de la persona tècnica competent projectista, de compliment de la normativa d'aplicació, conforme a l'article 53.1.b de la Llei 24/2013, de 26 de desembre, del sector elèctric.  
  
Esta autorització habilita els titulars a la construcció d'estes instal·lacions, sempre que complisquen els requisits tècnics exigibles i d'acord amb les condicions següents:  
1. Les instal·lacions s'han d'executar segons el projecte o projectes presentats, els annexos, si és el cas, i d'acord amb els condicionats tècnics establits per les administracions públiques, els organismes i les empreses de servei públic o d'interés general afectats per les instal·lacions presents i que han sigut acceptats per la part sol·licitant. En cas que per a fer-ho fora necessari introduir modificacions en la instal·lació respecte de la documentació presentada, la persona titular d'esta autorització ha de sol·licitar a este òrgan l'autorització corresponent prèviament a l'execució, llevat que es tracte de modificacions no substancials.  
2. Les instal·lacions que s'executaran han de complir, en tot cas, el que establix el Reial decret 223/2008, de 15 de febrer, pel qual s'aproven el Reglament sobre condicions tècniques i garanties de seguretat en línies elèctriques d'alta tensió i les instruccions tècniques complementàries ITC-LAT 01 a 09; el Reial decret 337/2014, de 9 de maig, pel qual s'aproven el Reglament sobre condicions tècniques i garanties de seguretat en instal·lacions elèctriques d'alta tensió i les instruccions tècniques complementàries ITC-RAT 01 a 23, i el Reial decret 842/2002, de 2 d'agost, pel qual s'aproven el Reglament electrotècnic per a baixa tensió i les instruccions tècniques complementàries d'este. Així mateix, el Reial decret 1432/2008, de 29 d'agost, pel qual s'establixen mesures per a la protecció de l'avifauna contra la col·lisió i l'electrocució en les línies elèctriques d'alta tensió.  
3. La central elèctrica objecte d'esta resolució, d'acord amb la potència instal·lada, haurà de complir les prescripcions tècniques i d'equipament que sobre esta qüestió establix l'article 7 del Reial decret 413/2014, de 6 de juny, i la resta de normativa de desplegament, sobre requisits de resposta davant de buits de tensió, adscripció a un centre de control de generació, telemesura en temps real i la resta d'obligacions que establix la regulació del sector elèctric per al tipus d'instal·lacions en què estes s'enquadren.  
4. Pagament de l'Impost sobre Transmissions Patrimonials Oneroses i Actes Jurídics Documentats, davant de l'Agència Tributària Valenciana, en relació amb els contractes subscrits per a la disponibilitat dels terrenys, que hauran de presentar-se en este servei territorial en el termini d'un mes des de la notificació d'esta resolució.  
5. Segons l'article 131 del Reial decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica, el període d'execució de les instal·lacions no ha de ser superior a díhuit (18) mesos i es comptarà des de l'endemà de la notificació d'esta resolució. No obstant això, abans que finalitze, se'n podrà sol·licitar una ampliació concreta amb una sol·licitud motivada davant d'este òrgan, que s'haurà d'acompanyar a este efecte de la documentació justificativa de la demora i del cronograma de treballs previstos per al nou termini sol·licitat.  
Les pròrrogues de dates o ampliacions de terminis s'atorgaran quan estiguen degudament motivats tant els retards incorreguts, sempre que no siguen imputables a la persona titular de l'autorització, com les noves dates o terminis que se sol·liciten, i no es perjudique tercers.  
En cap cas podran atorgar-se pròrrogues o ampliacions de termini que vagen més enllà de les dates de caducitat dels permisos d'accés i de connexió a la xarxa, de les declaracions o els informes d'impacte ambiental per a l'inici de les obres o imposades per actes de selecció en els diferents procediments en concurrència competitiva que establix la regulació del sector elèctric.  
Tampoc caldrà atorgar-les quan la part peticionària pretenga demorar la presentació del projecte tècnic o l'execució i la posada en marxa d'este per no haver disposat o mantingut la capacitat financera exigida per a la realització, o l'entrada en funcionament de la instal·lació es considere que no ha d'ajornar-se per afectar la garantia de subministrament, les necessitats de les persones consumidores o el funcionament correcte del sistema elèctric.  
Tenint en compte que s'ha acreditat la disposició de manera efectiva de recursos econòmics i financers necessaris per a materialitzar el projecte d'execució mitjançant un compromís aprovat per l'òrgan d'administració/govern de l'empresa, qualsevol canvi en relació amb els membres o socis directes o indirectes de la mercantil s'haurà de comunicar a este òrgan substantiu en el termini màxim de 10 dies des que es produïsca la variació, i en esta comunicació haurà de constar que els nous socis s'han subrogat en les obligacions i els compromisos del titular anterior, ja que d'una altra manera no es complirà el que establix l'article 30.1 del Decret llei 14/2020, i podrà ser causa de revocació de la resolució.  
La caducitat dels permisos d'accés i connexió a la xarxa suposarà la caducitat de les autoritzacions administratives previstes en la legislació del sector elèctric que s'hagen atorgat i la necessitat d'obtindre'n de noves per a les mateixes instal·lacions, sense perjudici que puguen convalidar-se certs tràmits, les quals només es podran tornar a atorgar després de l'obtenció dels nous permisos d'accés i connexió per part dels agents gestors i titulars, respectivament, de les xarxes.  
Les autoritzacions administratives caducaran quan ho facen les habilitacions de qualsevol mena o denominació vinculades a l'ocupació del sòl o edificacions.  
En tot cas, s'haurà de complir amb el termini establit per a l'acreditació de l'obtenció de l'autorització d'explotació definitiva establit en l'article 1 del Reial decret llei 23/2020, de 23 de juny, pel qual s'aproven mesures en matèria d'energia i en altres àmbits per a la reactivació econòmica.  
6. D'acord amb l'article 43.1 de la Llei 21/2013, de 9 de desembre, d'avaluació ambiental, l'agent promotor ha de comunicar a l'òrgan ambiental la data de començament de l'execució del projecte.  
7. La persona titular d'esta resolució estarà obligada a comunicar pel registre electrònic i amb l'adequada diligència les incidències dignes de menció que es produïsquen durant l'execució al Servei Territorial d'Indústria, Energia i Mines d'Alacant.  
8. La persona titular d'esta resolució haurà de complir els deures i les obligacions derivats de la legislació de prevenció de riscos laborals vigent durant la construcció.  
9. Sense perjudici del que es preveu en l'article 12.4 del Decret 88/2005, de 29 d'abril, el personal tècnic en la matèria adscrit a este servei territorial o a la direcció general amb competències en matèria d'energia podrà realitzar les comprovacions i les proves que considere necessàries durant les obres i quan finalitzen estes en relació amb l'adequació a la documentació tècnica presentada i al compliment de la legislació vigent i de les condicions d'esta resolució.  
  
10. Una vegada finalitzades les obres de construcció de les instal·lacions, la persona titular, en el termini màxim de deu dies hàbils, haurà de sol·licitar l'autorització d'explotació provisional per a proves conforme al Reial decret 413/2014, de 6 de juny, pel qual es regula l'activitat de producció d'energia elèctrica a partir de fonts d'energia renovables, cogeneració i residus i en els termes establits en l'article 12 del Decret 88/2005, de 29 d'abril.  
11. Amb esta sol·licitud s'han de presentar els certificats de direcció i final d'obra subscrits per una persona facultativa competent, que acrediten que s'adeqüen als reglaments tècnics en la matèria segons el que establix la normativa vigent per als projectes d'instal·lacions elèctriques i, igualment, respecte de la present autorització administrativa prèvia i de construcció. Quan els certificats de direcció i final d'obra esmentats no estiguen visats pel col·legi professional corresponent, s'acompanyaran de la declaració responsable oportuna segons indica la Resolució, de 22 d'octubre de 2010, de la Direcció General d'Energia, publicada en el DOGV núm. 6389, de 3 de novembre de 2010.  
  
12. Igualment, s'ha d'adjuntar la documentació requerida segons la ITC-LAT 04 del Reial decret 223/2008, de 15 de febrer, pel qual s'aprova el Reglament sobre condicions tècniques i garanties de seguretat en línies elèctriques d'alta tensió; la ITC RAT-22 del Reial decret 337/2014, de 9 de maig, pel qual s'aprova el Reglament sobre condicions tècniques i garanties de seguretat en instal·lacions elèctriques d'alta tensió, i el Reial decret 842/2002, de 2 d'agost, pel qual s'aprova el Reglament electrotècnic per a baixa tensió i les seues instruccions tècniques complementàries.  
Així mateix, s'ha de presentar la cartografia de la instal·lació efectivament executada, georeferenciada al sistema oficial vigent i en un sistema de dades obertes compatible amb la cartografia de l'Institut Cartogràfic Valencià i segons el format establit per l'òrgan substantiu.  
Es justificarà documentalment que el projecte executat s'ajusta als condicionats imposats en esta resolució. Abans d'emetre l'informe previ a l'autorització d'explotació, el Servei Territorial sol·licitarà de les administracions i els organismes que els han emés la conformitat de l'obra executada respecte d'estos.  
Les persones titulars d'esta autorització podran sol·licitar l'autorització d'explotació per fases. Per a fer-ho, en la sol·licitud caldrà justificar este fet, delimitar els elements del projecte original dels quals se sol·licita la posada en servei i presentar el certificat d'obra parcial corresponent a esta fase, juntament amb la documentació tècnica corresponent, per a la qual cosa és igualment aplicable el que indica el paràgraf anterior.  
13. La persona titular té l'obligació de constituir una garantia econòmica per al compliment de l'obligació de desmantellament de la instal·lació i restauració dels terrenys i el seu entorn, per un import de 839.301,41 € (huit-cents trenta-nou mil tres-cents un euros i quaranta-un cèntims), i caldrà acreditar-ne la deguda constitució (aportant la carta de pagament corresponent) amb la sol·licitud d'autorització d'explotació provisional de la instal·lació, cosa que és un requisit indispensable per a poder atorgar-la.  
La garantia haurà de depositar-se en l'Agència Tributària Valenciana, de la qual serà beneficiària la Direcció General d'Indústria, Energia i Mines, en què han de constar les dades de la instal·lació (nom de la instal·lació, potència instal·lada, municipis en què se situen els grups generadors) i que es deposita per al compliment de l'obligació de desmantellament de la instal·lació i restauració dels terrenys i l'entorn.  
Esta garantia es cancel·larà quan la persona titular de la instal·lació acredite el compliment de les obligacions a les quals està afecta.  
  
14. L'autorització d'explotació provisional no podrà concedir-se si la totalitat de les instal·lacions d'evacuació, incloent-hi les compartides, així com les instal·lacions de connexió a la xarxa de transport, no estan finalitzades i amb autorització d'explotació, de manera que l'entrada en servei de la central elèctrica puga ser efectiva.  
15. Una vegada obtinguda l'autorització d'explotació provisional, la persona titular ha de sol·licitar la inscripció prèvia en el Registre administratiu d'instal·lacions de producció d'energia elèctrica, per a la qual cosa ha de presentar la documentació pertinent segons l'article 39 del Reial decret 413/2014, de 6 de juny. Es tindrà en compte el que determina l'article 41 quant a la caducitat i la cancel·lació d'esta inscripció.  
Segons el que indica l'article 39.6 del Reial decret 413/2014 esmentat, la inscripció de la instal·lació en el Registre d'instal·lacions de producció d'energia elèctrica amb caràcter previ permetrà el funcionament en proves d'esta.  
16. Una vegada finalitzades les proves de les instal·lacions amb resultat favorable, la titular, en el termini màxim de deu dies hàbils, ha de sol·licitar l'autorització d'explotació definitiva segons el Reial decret 413/2014, de 6 de juny, pel qual es regula l'activitat de producció d'energia elèctrica a partir de fonts d'energia renovables, cogeneració i residus, i segons el Decret 88/2005, de 29 d'abril. S'hi han d'adjuntar els certificats pertinents segons el que s'ha indicat en els punts anteriors.  
17. Una vegada obtinguda l'autorització d'explotació definitiva, la titular sol·licitarà la inscripció definitiva en el Registre administratiu d'instal·lacions de producció d'energia elèctrica, per a la qual cosa ha de presentar la documentació pertinent segons l'article 40 del Reial decret 413/2014, de 6 de juny. No sol·licitar les autoritzacions d'explotació dins del termini podrà suposar la caducitat de les autoritzacions concedides.  
18. La persona titular d'instal·lació té l'obligació de desmantellar la instal·lació i restituir els terrenys i l'entorn afectat una vegada caducades les autoritzacions o pel tancament definitiu de la instal·lació. Ha d'obtindre l'autorització de tancament definitiu de la instal·lació, segons el que indica l'article 53.5 de la Llei 24/2013, de 26 de desembre, del sector elèctric, així com per al tancament temporal.  
19. La transmissió o el canvi de titularitat, les modificacions substancials de la instal·lació i el tancament temporal o definitiu de la instal·lació autoritzada per la resolució actual requerixen una autorització administrativa prèvia d'acord amb el que recull el Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat. Així mateix, no podran transmetre's les autoritzacions concedides mentre la central no es trobe completament executada i haja obtingut l'autorització d'explotació.  
20. Tal com indica l'article 38 del Decret llei 14/2020, la concessió de la llicència urbanística municipal obligarà la persona titular o propietària de la instal·lació, sense perjudici de l'exacció dels tributs que corresponga legalment per la prestació del servei municipal o per l'execució de construccions, instal·lacions i obres, a pagar el cànon d'ús i aprofitament en sòl no urbanitzable corresponent i a complir la resta de compromisos assumits i determinats en la llicència corresponent.  
  
El respectiu cànon d'ús i aprofitament l'haurà d'establir l'ajuntament en la corresponent llicència, per quantia equivalent al 2 % dels costos estimats de les obres d'edificació i de les obres necessàries per a la implantació de la instal·lació (amb un pressupost d'execució material del total de la instal·lació d'1.839.788,55 € (un milió huit-cents trenta-nou mil set-cents huitanta-huit euros i cinquanta-cinc cèntims). El cànon es reportarà d'una sola vegada en ocasió de l'atorgament de la llicència urbanística. L'Ajuntament pot acordar, a sol·licitud de la part interessada, el fraccionament o l'ajornament del pagament, sempre dins del termini de vigència concedit. L'atorgament d'una pròrroga del termini no comportarà un cànon urbanístic nou.  
  
L'Ajuntament podrà acordar la reducció de fins a un 50 % quan la instal·lació siga susceptible de crear ocupació de manera significativa en relació amb l'ocupació local. L'impagament donarà lloc a la caducitat de la llicència urbanística. La percepció del cànon correspon als municipis i les quantitats ingressades per este concepte s'integraran en el patrimoni municipal del sòl.  
21. Segons el que establix l'article 26 del Reial decret 1183/2020, de 29 de desembre, d'accés i connexió a les xarxes de transport i distribució d'energia elèctrica, els permisos d'accés i de connexió d'instal·lacions construïdes i en servei caducaran quan, per causes imputables a la persona titular de la instal·lació diferents del tancament temporal, finalitze l'abocament d'energia a la xarxa per un període superior a tres anys.  
22. Quant al finançament del projecte, qualsevol variació en la forma de finançament del projecte o en la participació dels socis accionistes de l'empresa promotora s'haurà de comunicar a este òrgan en el termini de deu dies des de la modificació, i serà causa de revocació de l'autorització administrativa en cas contrari.  
  
Cinqué. Aprovació del pla de desmantellament de la instal·lació autoritzada i de restauració del terreny i entorn afectat.  
Aprovar el pla de desmantellament i de restauració del terreny i entorn afectat referit a la instal·lació descrita en l'apartat segon, el pressupost del qual ascendix a 321.571,42 € (tres-cents vint-i-un mil cinc-cents setanta-un euros i quaranta-dos cèntims) i amb l'abast següent, en atenció a l'informe favorable emés pel Servei d'Infraestructura Verda i Paisatge de data 14 d'agost de 2023:  
La remoció i la restitució dels terrenys comprendrà les actuacions següents:  
- Desconnexió de la instal·lació.  
- Desmantellament de viaris.  
- Desmantellament de la tanca.  
- Desmantellament dels circuits elèctrics BT.  
- Desmantellament dels mòduls fotovoltaics o estructures de suport.  
  
- Desmantellament de la instal·lació elèctrica anell intern AT.  
- Desmantellament dels centres de transformació.  
- Desmantellament del centre de lliurament i mesura CEM.  
- Desmantellament de la instal·lació de serveis auxiliars.  
- Desmantellament de la instal·lació elèctrica d'evacuació d'AT.  
- Restauració vegetal i paisatgística  
La persona titular constituirà la garantia econòmica que es detalla en l'autorització de construcció prèviament a la sol·licitud d'autorització d'explotació provisional, segons el que indica el Decret llei 14/2020.  
  
  
Sisé. Publicacions, notificacions i comunicacions que es faran d'esta resolució.  
Ordenar, de conformitat amb el que disposa l'article 31 del Decret llei 14/2020 i l'article 148.2 del Reial decret 1955/2000, d'1 de desembre:  
- Publicar esta resolució en el Diari Oficial de la Generalitat Valenciana i en el Butlletí Oficial de la Província d'Alacant, publicació que es farà igualment als efectes que determina l'article 44 de la Llei 39/2015, d'1 d'octubre, del procediment administratiu comú de les administracions públiques, de notificació d'esta resolució a les persones titulars desconegudes o amb domicili ignorat o a aquelles a les quals s'ha intentat notificar, però no hi ha hagut èxit.  
  
- La publicació en el lloc d'Internet de la Conselleria d'Economia Sostenible, Sectors Productius, Comerç i Treball, en l'apartat d'Energia (https://cindi.gva.es/es/web/energia/instal-lacions-autoritzades en castellà i https://cindi.gva.es/va/web/energia/instal-lacions-autoritzades en valencià).  
- La notificació/comunicació de la present resolució a la persona titular i a totes les administracions públiques o organismes i empreses de serveis públics o serveis d'interés general que han intervingut, o han hagut d'intervindre, en el procediment d'autorització; les que han emés, o hagueren d'emetre, un condicionat tècnic al projecte d'execució, a les persones titulars de béns i drets afectats i a la resta de parts interessades en l'expedient.  
Les autoritzacions concedides es traslladaran a l'Institut Cartogràfic Valencià per a la incorporació de les dades territorials, urbanístiques, mediambientals i energètiques més representatives de la instal·lació a la cartografia pública de la Comunitat Valenciana.  
D'acord amb el segon paràgraf de l'article 53.6 de la Llei 24/2013, de 26 de desembre, del sector elèctric, i l'article 6.4 del Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, esta autorització s'atorga, sense perjudici de les concessions, les autoritzacions, les llicències i els permisos, tant públics com privats, que haja d'obtindre el sol·licitant per a l'execució i la posada en marxa de la instal·lació a què es referix la resolució actual, d'acord amb altres disposicions que resulten aplicables i, especialment, les relatives a l'ordenació del territori i al medi ambient. En tot cas, esta autorització s'emet sense perjudici de tercers i no afecta els drets particulars.  
  
Serà causa de revocació d'esta resolució, amb tràmit previ del procediment oportú, l'incompliment o la inobservança de les condicions que s'hi expressen, la variació substancial de les característiques descrites en la documentació presentada o l'incompliment o el no manteniment dels pressupostos o els requisits essencials o indispensables, legals o reglamentaris, que s'han tingut en compte per a l'atorgament, així com qualsevol altra causa que ho justifique degudament i motivadament. En particular, la caducitat dels permisos d'accés i connexió suposarà la ineficàcia de les autoritzacions que s'atorguen en esta resolució.  
  
Contra esta resolució, que no posa fi a la via administrativa, es pot interposar un recurs d'alçada davant de la Direcció General d'Energia i Mines en el termini d'un mes, comptat a partir de l'endemà del dia en què tinga lloc la notificació de la present, de conformitat amb el que disposen els articles 121 i 122 de la Llei 39/2015, d'1 d'octubre, del règim jurídic de les administracions públiques i del procediment administratiu comú.  
  
Alacant, 9 de novembre de 2023.- La cap del Servei Territorial d'Indústria, Energia i Mines d'Alacant: Rosa María Aragonés Pomares.  
  
  
  
ANNEX I  
  
LÍNIA POLIGONAL DE LA PARCEL·LA 3  
PUNTS COORDENADA X COORDENADA Y  
P1 674777,58 0099663,91  
P2 674787,46 1772405,59  
P3 674801,14 6163679,53  
P4 674817,30 0568321,73  
P5 674823,27 6967932,49  
P6 674795,9 4254057,15  
P7 674770,99 3259867,48  
P8 674765,49 2913777,33  
P9 674763,2 4254019,32  
G34 122930,44 7029307,92  
Z68 659312,05 1565539,66  
M98 184949,45 9276200,78  
H62 464990,94 9197394,13  
X45 193156,53 3372838,71  
S25 926749,96 1881847,91  
Y20 662240,18 3116360,66  
X80 657177,65 1480053,03  
Q01 277512,84 3286846,82  
J40 618948,51 9902846,3  
Q55 178880,72 1782505,14  
S56 378815,04 4717950,42  
E99 904548,01 2399318,59  
N02 062029,76 3467421,02  
T53 886582,25 8430044,15  
W89 674868,36 5799470,7  
T84 376462,8 4253684,46  
V90 179640,07 4336096,65  
P01 010617,93 4816487,2  
D57 333627,25 2374025,44  
W45 644619,22 8628015,15  
G29 991351,68 9925044,64  
E65 233695,85 6506944,74  
U06 247866,30 9109301,99  
I66 153000,6 4253446,8  
G59 456982,35 9732494,59  
X36 201484,60 8775413,23  
J20 302942,26 7909166,14  
L17 796925,01 5993982,8  
C04 922616,1 4253602,7  
I38 558327,64 3423700,68  
G48 181583,11 4963989,7  
N20 824416,58 5173356,58  
K86 917005,63 4565854,1  
U33 218979,8 4253840,3  
T43 616107,86 2238151,25  
A74 486041,88 3554648,84  
W80 969201,27 4635809,97  
X22 984945,65 5671522,42  
S80 038455,84 0659082,97  
K63 921847,68 4740625,9  
  
LÍNIA POLIGONAL DE LA PARCEL·LA 33  
PUNTS COORDENADA X COORDENADA Y  
P1 674693,21 6819842,92  
P2 674691,76 1093204,6  
P3 674694,14 7452184,52  
P4 674707,90 3062007,25  
P5 674725,93 9359126,56  
P6 674740,18 7118744,87  
P7 674754,80 2576745,04  
P8 674764,94 2587343,97  
P9 674781,24 2905812,86  
K08 052684,23 5756081,55  
V00 044318,20 4247089,72  
X37 788275,74 7962536,47  
W45 726586,38 6920513,11  
K04 625914,37 1753050,98  
Q59 723195,36 5470634,37  
G18 581417,02 6310195,79  
C40 019893,14 6963211,6  
Q10 836729,3 4253724,49  
K04 486391,80 3776614,82  
V69 171522,67 8949534,78  
W35 681561,59 7385558,08  
I72 928787,03 1766213,71  
Z40 360275,02 9984959,65  
J17 090731,30 2570398,74